Diari Oficial de la Generalitat Valenciana


Sumari del DOGV 7018, del 07-05-2013 (2013/4597)

DECRET 57/2013, de 3 de maig, del Consell, sobre l'expedició electrònica per part de la Generalitat dels certificats de retencions i ingressos a compte de l'Impost sobre la Renda de les Persones Físiques.
------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/05/03/57/dof/vci/html**

### Dades del document

Número de DOGV
:   7018

Data del DOGV
:   07-05-2013

Secció del DOGV
:   I. DISPOSICIONS GENERALS

Número del document
:   2013/4597


Data del document
:   03-05-2013

Organisme emissor
:   Conselleria d'Hisenda i Administració Pública

Tipus de document
:   Decret

Descriptors 

:   * Conselleria d'Hisenda i Administració Pública
    * telemàtica
    * legislació
    * registre de documents
    * impost sobre la renda de les persones físiques
    * funcionari
    * signatura electrònica
    * relació administració-administrat

DECRET 57/2013, de 3 de maig, del Consell, sobre l'expedició electrònica per part de la Generalitat dels certificats de retencions i ingressos a compte de l'Impost sobre la Renda de les Persones Físiques. [2013/4597]  
PREÀMBUL  
  
L'Administració del Consell, com a subjecte obligat a retindre i practicar ingressos a compte de l'Impost sobre la Renda de les Persones Físiques, ha d'expedir un certificat acreditatiu de les retencions practicades o dels ingressos a compte efectuats, segons que establixen l'article 105 de la Llei 35/2006, de 28 de novembre, de l'Impost sobre la Renda de les Persones Físiques i de modificació parcial de les lleis dels impostos sobre Societats, sobre la Renda de no Residents i sobre el Patrimoni, i l'article 108.3 del Reial Decret 439/2007, de 30 de març, que aprova el Reglament de l'Impost sobre la Renda de les Persones Físiques i modifica el Reglament de Plans i Fons de Pensions, que concreta esta obligació a l'establir el contingut del certificat.  
  
D'altra banda, la Llei 11/2007, de 22 de juny, d'Accés Electrònic dels Ciutadans als Servicis Públics, de caràcter bàsic, té entre els seus fins el de contribuir al desenrotllament de la societat de la informació en l'àmbit de les administracions públiques i en la societat en general.  
  
Per la seua banda, per a complementar la llei anterior es va promulgar la Llei 3/2010, de 5 de maig, de la Generalitat, d'Administració Electrònica de la Comunitat Valenciana, l'àmbit d'aplicació de la qual és el conjunt d'administracions públiques de la Comunitat Valenciana.  
L'expedició de certificats electrònics als empleats de l'Administració del Consell i a altres col·lectius que es relacionen econòmicament amb l'Administració de la Comunitat Valenciana multiplica per dos l'efecte de modernització que l'aplicació d'ús creixent de les noves tecnologies de la informació en les administracions públiques té sobre els sistemes de gestió i prestació de servicis als ciutadans en conjunt. En la mesura que estes tecnologies s'estenen a la documentació del personal propi, els empleats públics adquirixen un coneixement que acreix les possibilitats de facilitar l'ús de les tecnologies de la informació entre el conjunt dels ciutadans.  
  
La Llei 3/2010, de 5 de maig, de la Generalitat, en eixa línia, inclou com a principis generals que han d'inspirar l'actuació de l'Administració del Consell el de participació de les servidores i servidors públics en l'organització de l'administració electrònica i el principi de canvi cultural organitzatiu, la finalitat del qual és la immersió tecnològica com a instrumental i coadjuvant de l'autèntica transformació administrativa.  
  
En la mateixa línia, la Llei 3/2010, de 5 de maig, en l'article 28.2, permet que, reglamentàriament, s'establisca l'obligació de comunicar-se exclusivament per mitjans electrònics amb ella quan les persones interessades corresponguen a col·lectius de persones físiques que, per raó de la seua capacitat tècnica, dedicació professional o altres motius acreditats, tinguen garantit l'accés i disponibilitat de mitjans tecnològics precisos.  
Amb la finalitat d'impulsar el procés de modernització de l'Administració del Consell, la Conselleria d'Hisenda i Administració Pública considera que l'expedició dels certificats de retencions i ingressos a compte que està obligada a expedir l'Administració cada any, com a subjecte obligat a retindre i practicar ingressos a compte, és un tràmit adequat per a aplicar l'obligació d'accedir a esta informació administrativa a través de mitjans electrònics.  
Així mateix, no és menys important considerar que l'aplicació de les tecnologies de la informació a l'obtenció del certificat en suport electrònic contribuirà a fer economies en la gestió per la simple eliminació del procés d'imprimir en paper, ensobrar i distribuir posteriorment per correu convencional. En termes d'estalvi i austeritat, però també d'eficiència, pareix necessari limitar la impressió i la distribució dels certificats en paper.  
Per tant, a proposta del conseller d'Hisenda i Administració Pública, conforme amb el Consell Jurídic Consultiu de la Comunitat Valenciana, i després de la deliberació del Consell, en la reunió del dia 3 de maig de 2013,  
  
DECRETE  
  
CAPÍTOL I  
Disposicions generals  
  
Article 1. Objecte  
És objecte d'este decret establir les condicions per a l'expedició electrònica del certificat de retencions practicades i ingressos efectuats a compte de l'Impost sobre la Renda de les Persones Físiques que anualment expedixen l'Administració del Consell i les entitats autònomes adherides. Este certificat s'emetrà només de forma electrònica.  
  
  
Article 2. Àmbit d'aplicació  
1. Esta disposició és aplicable als subjectes passius de l'Impost sobre la Renda de les Persones Físiques als quals s'han d'entregar els certificats de retencions i ingressos a compte expedits per la Generalitat, la nòmina de les quals és gestionada en la Conselleria d'Hisenda i Administració Pública, per l'aplicació informàtica de gestió de nòmines, denominada SIGNO. Per tant, l'àmbit d'aplicació s'estén al personal de l'Administració del Consell i de les entitats autònomes adherides, al personal docent dels centres públics de la Generalitat i al personal dels cossos de l'Administració de Justícia transferits a esta.  
  
2. Les persones físiques perceptores de retribucions, salaris o honoraris de la Generalitat que estiguen subjectes a la retenció a compte de l'Impost sobre la Renda de les Persones Físiques, d'acord amb el que regula l'article 8 d'este decret.  
3. Se n'exclou expressament el personal que té la condició de personal sanitari, d'acord amb el que disposa el Decret 71/1989, de 30 de maig, del Consell, sobre la regulació dels òrgans de gestió del personal de la Conselleria de Sanitat i els òrgans que en depenen.  
  
Article 3. Termini d'expedició i accés  
Els certificats electrònics de retencions i ingressos a compte de l'Impost sobre la Renda de les Persones Físiques s'han de posar a disposició del contribuent abans de l'obertura del termini de declaració d'este impost i han de romandre disponibles durant el termini de validesa tributària d'estes dades, segons que disposa l'article 108.3 del Reial Decret 439/2007, de 30 de març.  
  
Article 4. Òrgan competent per a la definició, programació i supervisió del sistema d'informació emprat  
1. L'òrgan competent per a la definició de les especificacions del sistema d'informació emprat és la secretaria autonòmica amb competències en matèria de tresoreria de la Generalitat.  
2. Així mateix, l'òrgan competent per a la programació de les especificacions definides, manteniment, supervisió i control de qualitat i, si és el cas, auditoria del sistema d'informació emprat i del seu codi font és el departament informàtic de la conselleria amb competències en matèria d'hisenda, com establix l'article 48 de la Llei 3/2010.  
  
  
Article 5. Document original i còpies del certificat  
1. El document original del certificat de retencions i ingressos a compte de l'Impost sobre la Renda de les Persones Físiques és el que disposa la Generalitat en format electrònic i es visualitza en la seua seu electrònica.  
2. Se'n poden emetre còpies autèntiques vàlides amb codi segur de verificació que tindran l'eficàcia legal que preveu l'article 46 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La veracitat de la còpia impresa la garantix el codi segur de verificació del certificat imprés, que es pot comprovar des de la mateixa plataforma d'administració electrònica en què s'obté este certificat.  
  
  
  
CAPÍTOL II  
Personal al servici de l'Administració de la Generalitat  
  
Article 6. Accés i requisits per a l'obtenció del certificat  
1. L'accés al servici d'expedició del certificat electrònic de retencions es fa a través de la pàgina .   
2. L'accés es fa utilitzant el DNI electrònic o qualsevol certificat de ciutadà reconegut per l'Autoritat de Certificació de la Comunitat Valenciana, i també s'hi podrà accedir per mitjà de la clau d'usuari i la contrasenya del compte de correu electrònic de domini gva.es, del qual disposen estos empleats públics de la Generalitat.  
  
Article 7. Casos excepcionals d'obtenció de còpies del certificat de retencions i ingressos en paper  
1. Les còpies dels certificats dels subjectes passius de l'apartat 1 de l'article 2 que no hagen pogut obtindre's en format electrònic, manifestada o acreditada la causa de no haver-lo obtingut, es poden sol·licitar als centres gestors següents:  
a) El personal docent en el seu centre de treball.  
b) La resta d'empleats públics de les conselleries i de les entitats autònomes adherides, en el departament de nòmines de les seues conselleries i entitats.  
c) El personal de l'Administració de Justícia, en les unitats administratives de la Direcció General de Justícia.  
2. Es dictaran les instruccions necessàries com s'establix en la disposició final primera d'este decret.   
  
CAPÍTOL III  
Perceptors de rendiments del treball aliens a la Generalitat i d'activitats econòmiques o professionals  
  
Article 8. Perceptors de rendiments  
Són perceptors de rendiments les persones físiques que es detallen a continuació:  
1. Perceptors de rendiments del treball que no mantenen relació laboral ni funcionarial amb l'Administració del Consell o amb les entitats autònomes adherides.  
2. Perceptors de premis o rendiments derivats de l'elaboració d'obres de caràcter literari, artístic o científic.  
3. Els perceptors de rendiments derivats d'impartir cursos, conferències, col·loquis, seminaris i semblants.  
4. Professionals perceptors d'honoraris per activitats econòmiques de naturalesa professional realitzades a l'Administració del Consell.  
5. Persones físiques que hagen facturat a la Generalitat en l'exercici d'activitats econòmiques sotmeses a retenció, com ara les activitats agrícoles, ramaderes i forestals o les que preveu l'article 95.6 del Reglament de l'Impost sobre la Renda de les Persones Físiques.  
  
6. Perceptors de rendiments obtinguts per l'arrendament d'immobles urbans.  
  
Article 9. Accés i requisits per a l'obtenció del certificat  
1. L'accés al servici d'expedició del certificat electrònic dels interessats enumerats en l'article 8 es fa utilitzant el DNI electrònic o qualsevol altre certificat de ciutadà reconegut per l'Autoritat de Certificació de la Comunitat Valenciana.  
2. Els subjectes passius que no hagen pogut obtindre el certificat en format electrònic, manifestada o acreditada la causa de no haver-lo obtingut, poden sol·licitar-ne una còpia en suport de paper a la conselleria amb competència en matèria de tresoreria de la Generalitat, dirigint-se per escrit o per correu electrònic i identificant-se d'acord amb el que disposa el Reial Decret 522/2006, de 28 d'abril.  
3. Es dictaran les instruccions necessàries com establix la disposició final primera d'este decret.  
  
DISPOSICIONS ADDICIONALS  
  
Primera. Incorporació d'entitats autònomes  
Les entitats autònomes que s'incorporen a la gestió de la nòmina amb l'aplicació informàtica SIGNO, utilitzada per l'Administració del Consell, poden incorporar-se a esta regulació d'expedició electrònica de retencions de l'Impost sobre la Renda de les Persones Físiques en la mesura que ho acorden les entitats esmentades.  
  
Segona. Incidència en les dotacions de gasto  
La posada en funcionament i el posterior desplegament d'este decret no poden tindre cap incidència en la dotació de tots i cada un dels capítols de gasto del pressupost de la Generalitat, i en tots els casos ha de ser atés amb els mitjans personals i materials de la conselleria competent per raó de la matèria.  
  
DISPOSICIONS FINALS  
  
Primera. Desplegament i aplicació del decret  
Es faculta el titular de la conselleria amb competències en matèria d'hisenda per a dictar les instruccions i adoptar les mesures necessàries per al desplegament i aplicació del que disposa este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 3 de maig de 2013  
  
El president de la Generalitat,  
ALBERTO FABRA PART  
  
El conseller d'Hisenda i Administració Pública,  
JUAN CARLOS MORAGUES FERRER


Còpia Permalink ELI